Ambulancetjeneste og transport Regionens udbud er delt i to forskellige udbud. Et udbud af ambulancetjeneste og et udbud af såkaldt liggende patienttransport, hvor der ikke er behov for observation og behandling. Der er tale om to opgaver, som Falck i dag udfører for Region Nordjylland. - Det er et meget stort og vigtigt udbud for regionen, og vi er især spændte på udbuddet af vores ambulancetjeneste. Her beder vi om tilbud på tre forskellige typer af ambulancekørsel, hvor tilbudsgiverne skal give en pris i forhold til forskellige serviceniveauer, siger regionsrådsformand Ulla Astman (S). Tre niveauer De tre niveauer af ambulancekørsel er døbt A, B og C, hvor A er den mest hastende og C er for patienter som eksempelvis skal overflyttes mellem sygehus. - Vi har sat helt konkrete mål for hvor hurtigt ambulancen skal være fremme ved de forskellige typer af kørsel, og i udarbejdelsen af udbudet har vi haft et stort fokus på netop responstider. Det er vigtigt for os, at ambulancekørslen kan skabe tryghed i en situation med større afstand til akutmodtagelserne, siger projektleder på udbudsprocessen Søren Christiansen. Bemanding af vagtcentral Ud over de tre typer af kørsel omfatter udbuddet af ambulancetjeneste også bemanding af en ny vagtcentral, som indrettes i forbindelse med Aalborg Sygehus, og som skal have to personer i døgnbemanding. - Vi vil placere vagtcentralen i tilknytning til akutmodtagelsen for at få styrket den sundhedsfaglige del og for at få tættere føling med ambulancekørselen, siger projektleder på udbudsprocessen Søren Christiansen. Patienttransport Udbuddet af den liggende patienttransport udbydes i fire geografiske "pakker" centreret omkring regionens sygehuse. Regionen laver desuden et kontrolbud på den liggende patienttransport. Regionen skal have tilbud på ambulancetjeneste senest 12. december 2008, mens der for den liggende patienttransport er tale om en prækvalifikation med tidsfrist 24. november 2008. fra 2010 til 2014 Udbuddet er med kontraktstart 1. januar 2010 og en varighed frem til 1. januar 2014.

Referat:
Region Nordjylland sender nu al sin ambulancekørsel i udbud. Med udbuddet håber regionen på øget konkurrence mellem udbyderne. Regionens årlige forbrug af ambulancekørsel ligger i øjeblikket i størrelsesordenen 130-150 mio. kroner.